title: Rozhodnutie Rady (SZBP) 2017/809 z 11. mája 2017, na podporu vykonávania rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov

text:
               12.5.2017

               SK

               Úradný vestník Európskej únie

               L 121/39

         ROZHODNUTIE RADY (SZBP) 2017/809
   z 11. mája 2017,
   na podporu vykonávania rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia, ktorá v kapitole III obsahuje zoznam opatrení zameraných na boj proti takémuto šíreniu, ktorých prijatie je potrebné nielen v rámci Únie, ale aj v tretích krajinách.

               (2)

               Únia uvedenú stratégiu aktívne vykonáva a zavádza opatrenia uvedené v jej kapitole III, a to najmä tým, že uvoľňuje finančné zdroje na podporu konkrétnych projektov realizovaných multilaterálnymi inštitúciami, poskytuje štátom, ktoré to potrebujú, technickú pomoc a odborné znalosti v súvislosti so širokou škálou opatrení proti šíreniu a podporou úlohy Bezpečnostnej rady Organizácie Spojených národov (OSN).

               (3)

               Bezpečnostná rada OSN 28. apríla 2004 prijala rezolúciu č. 1540 (2004) [ďalej len „rezolúcia BR OSN č. 1540 (2004)“], ktorá bola prvým medzinárodným nástrojom, ktorý sa uceleným a komplexným spôsobom zaoberá zbraňami hromadného ničenia, ich nosičmi a súvisiacimi materiálmi. Rezolúciou BR OSN č. 1540 (2004) sa pre všetky štáty ustanovili záväzné povinnosti, ktorých cieľom bolo predchádzať tomu, aby neštátne subjekty získavali prístup k takýmto zbraniam a súvisiacim materiálom, a odrádzať ich od takéhoto prístupu. Štáty sa v nej taktiež vyzvali, aby výboru Bezpečnostnej rady zriadenému rezolúciou BR OSN č. 1540 (2004) (ďalej len „výbor 1540“) predložili správu o krokoch, ktoré vykonali alebo majú v úmysle vykonať na účely vykonávania rezolúcie BR OSN č. 1540 (2004).

               (4)

               Bezpečnostná rada OSN 27. apríla 2006 prijala rezolúciu č. 1673 (2006) a rozhodla, že výbor 1540 mal zintenzívniť svoje úsilie o úplné vykonávanie rezolúcie BR OSN č. 1540 (2004) prostredníctvom pracovných programov, podporných činností, pomoci, dialógu a spolupráce. Vyzvala tiež výbor 1540, aby spolu so štátmi a medzinárodnými, regionálnymi a subregionálnymi organizáciami preskúmal možnosť výmeny skúseností a získaných poznatkov, ako aj dostupnosť programov, ktoré by mohli uľahčiť vykonávanie rezolúcie BR OSN č. 1540 (2004).

               (5)

               Bezpečnostná rada OSN 20. apríla 2011 prijala rezolúciu č. 1977 (2011) a rozhodla o predĺžení mandátu výboru 1540 o obdobie 10 rokov do 25. apríla 2021. Rozhodla tiež, že výbor 1540 má naďalej zintenzívňovať svoje úsilie o podporu plného vykonávania rezolúcie BR OSN č. 1540 (2004) zo strany všetkých štátov, aktívne sa zapájať do zosúlaďovania ponúk na poskytovanie pomoci a žiadostí o pomoc prostredníctvom takých prostriedkov, ako sú návštevy na pozvanie príslušného štátu, vzory poskytovania pomoci, akčné plány alebo iné informácie predložené výboru 1540 a zrealizovať komplexné preskúmanie stavu vykonávania rezolúcie BR OSN č. 1540 (2004) pred decembrom 2016.

               (6)

               Bezpečnostná rada OSN 15. decembra 2016 jednomyseľne prijala rezolúciu č. 2325 (2016), a schválila tým výsledok procesu komplexného preskúmania rezolúcie BR OSN č. 1540(2004), ktorý sa uskutočnil počas roku 2016. Rada vyzvala všetky štáty, aby posilnili vnútroštátne opatrenia zamerané na vykonávanie rezolúcie BR OSN č. 1540 (2004), a vyzvala v tomto ohľade k väčšej pomoci týkajúcej sa spôsobilosti budovania kapacít štátu, a to aj prostredníctvom dobrovoľných príspevkov, ako aj k väčšej vzájomnej spolupráci medzi zainteresovanými stranami, občianskou spoločnosťou a akademickou obcou.

               (7)

               Vykonávaním jednotnej akcie Rady 2006/419/SZBP (1), jednotnej akcie Rady 2008/368/SZBP (2) a rozhodnutia Rady 2013/391/SZBP (3) sa prispelo k významnému zníženiu počtu štátov, ktoré správu nepodali, a počtu štátov, ktoré neposkytli dodatočné informácie požadované výborom 1540 po tom, ako predložili neúplné správy.

               (8)

               Technickým vykonávaním projektov, ktoré sa budú realizovať v rámci tohto rozhodnutia by sa mal poveriť Úrad OSN pre otázky odzbrojenia (UNODA), ktorý zodpovedá za poskytovanie materiálnej a logistickej podpory výboru 1540 a jeho skupine expertov.

               (9)

               Toto rozhodnutie by sa malo vykonávať v súlade s finančnou a administratívnou rámcovou dohodou uzatvorenou medzi Komisiou a OSN o spravovaní finančných príspevkov Únie na programy alebo projekty riadené OSN,

         PRIJALA TOTO ROZHODNUTIE:
   Článok 1
   1.   V súlade so stratégiou EÚ proti šíreniu zbraní hromadného ničenia (ďalej len „stratégia EÚ“), ktorej cieľom je podporovať úlohu Bezpečnostnej rady OSN a zlepšovať jej odborné kapacity potrebné na riešenie výziev šírenia, Únia naďalej podporuje vykonávanie rezolúcie Bezpečnostnej rady Organizácie Spojených národov (BR OSN) č. 1540 (2004) a rezolúcie BR OSN č. 1977 (2011).
   2.   Projekty zamerané na podporu rezolúcie BR OSN č. 1540 (2004), ktoré zodpovedajú opatreniam v súlade so stratégiou EÚ, pozostávajú zo subregionálnych pracovných seminárov, návštev príslušných krajín, stretnutí, podujatí, odbornej prípravy a úsilia v oblasti styku s verejnosťou.
   3.   Cieľom projektov je:

               —

               posilniť príslušné vnútroštátne a regionálne úsilie a spôsobilosti najmä prostredníctvom odbornej prípravy, budovania kapacít a uľahčovania pomoci v úzkej koordinácii s ostatnými programami Únie a ďalšími subjektmi zapojenými do vykonávania rezolúcie BR OSN č. 1540 (2004) s cieľom zabezpečiť súčinnosť a doplnkovosť;

               —

               prispievať k praktickému vykonávaniu konkrétnych odporúčaní vyplývajúcich z komplexného preskúmania z roku 2009 týkajúceho sa stavu vykonávania rezolúcie BR OSN č. 1540 (2004) a z výsledku komplexného preskúmania vykonaného počas roku 2016, predovšetkým v oblastiach technickej pomoci, medzinárodnej spolupráce a zvyšovania informovanosti verejnosti;

               —

               podporovať vypracúvanie dobrovoľných národných akčných plánov vykonávania rezolúcie BR OSN č. 1540 (2004) na požiadanie dotknutých štátov;

               —

               presadzovať účasť príslušných zainteresovaných strán z priemyslu a občianskej spoločnosti na vykonávaní rezolúcie BR OSN č. 1540 (2004).

         4.   Podrobný opis projektov sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ.
   2.   Technické vykonávanie projektov uvedených v článku 1 ods. 2 zabezpečuje UNODA podľa potreby v spolupráci s Organizáciou pre bezpečnosť a spoluprácu v Európe (OBSE), Africkou úniou, Organizáciou amerických štátov a Ligou arabských štátov. UNODA uzavrie s OBSE dohodu týkajúcu sa prevodu finančných prostriedkov potrebných na realizáciu osobitných projektov OBSE.
   3.   UNODA realizuje technické vykonávanie projektov uvedených v článku 1 ods. 2 pod vedením a kontrolou vysokého predstaviteľa. Vysoký predstaviteľ uzavrie na uvedený účel s UNODA potrebné dohody.
   Článok 3
   1.   Finančná referenčná suma na vykonávanie projektov uvedených v článku 1 ods. 2 je 2 635 170,77 EUR. Celkový odhadovaný rozpočet celého projektu je 2 672 770,77 EUR a poskytuje sa prostredníctvom spolufinancovania zo všeobecného rozpočtu Európskej únie.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami platnými pre všeobecný rozpočet Európskej únie.
   3.   Komisia dohliada na riadne spravovanie výdavkov uvedených v odseku 2. Komisia uzavrie na uvedený účel s UNODA dohodu o financovaní. V tejto dohode sa stanoví, že UNODA má zabezpečiť viditeľnosť príspevku Únie zodpovedajúcu jeho výške. Tiež sa v nej stanoví, že konečnú zodpovednosť za technické vykonávanie projektov uvedených v článku 1 ods. 2 vo vzťahu ku Komisii nesie UNODA.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody o financovaní.
   Článok 4
   Vysoký predstaviteľ podáva Rade správu o vykonávaní tohto rozhodnutia na základe pravidelných správ, ktoré vypracúva UNODA. Uvedené správy tvoria základ pre hodnotenie, ktoré vykoná Rada. Komisia poskytuje informácie o finančných aspektoch projektov uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 36 mesiacov po uzavretí dohody o financovaní uvedenej v článku 3 ods. 3 alebo šesť mesiacov po jeho prijatí, ak sa v danom období neuzavrie žiadna dohoda o financovaní.

      V Bruseli 11. mája 2017

            Za Radu

            predseda

         C. CARDONA

      (1)  Jednotná akcia Rady 2006/419/SZBP z 12. júna 2006 na podporu vykonávania rezolúcie Bezpečnostnej rady Organizácie Spojených národov 1540 (2004) a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 165, 17.6.2006, s. 30).

      (2)  Jednotná akcia Rady 2008/368/SZBP zo 14. mája 2008 na podporu vykonávania rezolúcie Bezpečnostnej rady Organizácie Spojených národov č. 1540 (2004) a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 127, 15.5.2008, s. 78).

      (3)  Rozhodnutie Rady 2013/391/SZBP z 22. júla 2013 na podporu praktického vykonávania rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov (Ú. v. EÚ L 198, 23.7.2013, s. 40).

      PRÍLOHA
      1.   CIELE

      Celkovým cieľom tohto rozhodnutia je podporovať vykonávanie rezolúcií BR OSN č. 1540 (2004) a č. 1977 (2011) v rámci vykonávania stratégie EÚ proti šíreniu zbraní hromadného ničenia, a to prostredníctvom osobitných opatrení, ktoré sledujú tieto ciele: posilniť príslušné národné a regionálne opatrenia a spôsobilosti najmä prostredníctvom budovania kapacít a uľahčenia pomoci, prispievať k praktickému vykonávaniu konkrétnych odporúčaní vyplývajúcich z komplexného preskúmania z roku 2009 týkajúceho sa stavu vykonávania rezolúcie BR OSN č. 1540 (2004) a z výsledku komplexného preskúmania vykonaného počas roku 2016, predovšetkým v oblastiach technickej pomoci, medzinárodnej spolupráce a zvyšovania informovanosti verejnosti.
      2.   OPATRENIA

      2.1.   Ciele opatrení

                  —

                  podporovať činnosti jednotlivých krajín, ako aj regionálne činnosti súvisiace s vykonávaním vrátane vypracúvania dobrovoľných národných akčných plánov vykonávania alebo plánov na vykonávanie kľúčových požiadaviek rezolúcie BR OSN č. 1540 (2004), odbornú prípravu pre národných expertov, posilnenie regionálneho/subregionálneho koordinačného úsilia a iných činností, ktorých cieľom je podpora udržateľného národného a subregionálneho procesu vykonávania;

                  —

                  presadzovať univerzálnosť podávania správ podľa rezolúcie BR OSN č. 1540 (2004);

                  —

                  posilniť úlohu priemyslu a občianskej spoločnosti vo vykonávaní rezolúcie BR OSN č. 1540 (2004);

                  —

                  zvýšiť informovanosť tvorcov politík a zástupcov priemyslu a občianskej spoločnosti o dôležitosti vykonávania rezolúcie BR OSN č. 1540 (2004);

                  —

                  posilniť subregionálnu, regionálnu a medzinárodnú spoluprácu, pokiaľ ide o vykonávanie rezolúcie BR OSN č. 1540 (2004) s náležitým zreteľom na úlohu, ktorú zohráva výbor 1540 a jeho skupiny expertov, ako aj pracovný program výboru.

                  —

                  prispieť k dosiahnutiu väčšej súčinnosti úsilia medzinárodných zainteresovaných strán pri vykonávaní rezolúcie BR OSN č. 1540 (2004), najmä v regióne OBSE.

            2.2.   Opis opatrení

                  a)

                  UNODA konajúc v úzkej spolupráci s výborom 1540 bude reagovať na najviac sedem žiadostí o pomoc od štátov, pričom prednosť budú mať štáty v regióne OBSE, africký región, ako aj región Perzského zálivu a Blízkeho východu. Poskytnutá pomoc sa navrhne tak, aby sa štátom umožnilo podniknúť ďalšie praktické kroky na vykonávanie povinností vyplývajúcich z rezolúcie BR OSN č. 1540 (2004) na národnej úrovni, a tým odpovedať na žiadosti o pomoc zo strany štátov adresovaných výboru 1540. Takáto pomoc bude dopĺňať zosúlaďovaciu funkciu výboru 1540, ale nebude zahŕňať poskytovanie ani obstarávanie technického vybavenia.

                  b)

                  UNODA podporí úsilie o dosiahnutie univerzálnosti podávania správ. Hoci sa rezolúciou BR OSN č. 1540 (2004) štáty vyzývajú, aby predložili výboru 1540 prvú správu najneskôr šesť mesiacov od prijatia uznesenia o krokoch, ktoré prijali alebo zamýšľajú prijať na účely vykonávania uvedenej rezolúcie, ešte stále existuje niekoľko štátov, ktoré správu nepodali. UNODA v uvedenej súvislosti podporí prostredníctvom svojho regionálneho centra v Afrike (UNREC) a svojho regionálneho centra v Ázii a Tichomorí (UNRCPD) a v úzkej spolupráci s Africkou úniou a príslušnými regionálnymi chemickými, biologickými, rádiologickými a jadrovými centrami excelentnosti Európskej únie (ďalej len „centrá excelentnosti EU-CBRN“) maximálne päť národných alebo regionálnych činností zameraných osobitne na štáty, ktoré nepodávajú správy.

                  c)

                  Okrem toho podporí UNODA tri regionálne/subregionálne kurzy odbornej prípravy pre národné kontaktné miesta, ktoré určia štáty s cieľom koordinovať vnútroštátne vykonávanie rezolúcie BR OSN č. 1540 (2004) a pomáhať rozvoju siete kontaktných bodov, ako aj zlepšovať ich komunikácie s výborom 1540.

                  d)

                  UNODA zadá okrem iných činností sekretariátu OBSE vypracovanie štúdie o tom, ako podporovať ďalšiu synergiu medzi úsilím príslušných medzinárodných zainteresovaných strán pri vykonávaní rezolúcie BR OSN č. 1540 (2004) v regióne OBSE.

                  e)

                  UNODA podporí až tri regionálne priemyselné konferencie v rámci rezolúcie BR OSN č. 1540 (2004). Nemecká vláda usporiadala od roku 2012 s podporou „informačného programu EÚ zameraného na položky s dvojakým použitím“ a UNODA, v meste Wiesbaden štyri konferencie pre zainteresované strany z priemyslu a občianskej spoločnosti na podporu zapojenia priemyslu a súkromného sektora do vykonávania rezolúcie BR OSN č. 1540 (2004). Jedným z výsledkov štvrtej takejto konferencie, ktorá sa konala v novembri 2015 v spolupráci s výborom 1540, jeho skupiny expertov a UNODA, bol spoločný pohľad na posilnenie regionálneho prístupu, t. j. na usporiadanie podobných konferencií na miestach v Ázii, Latinskej Amerike a v regióne OBSE. Budúce regionálne konferencie pre zainteresované strany z priemyslu by mali dopĺňať prácu odvádzanú v rámci príslušných programov Únie, napr. centier excelentnosti EU-CBRN a/alebo partnerského programu EÚ na kontrolu vývozu položiek s dvojakým použitím.

                  f)

                  UNODA zorganizuje alebo podporí semináre pre zástupcov občianskej spoločnosti, akademickej obce a priemyslu zamerané na praktické vykonávanie komplexného preskúmania stavu vykonávania rezolúcie BR OSN č. 1540 (2004), ktoré sa realizovalo v roku 2016. V uvedenej súvislosti podporí UNODA účasť štátnych úradníkov zo štátov žiadajúcich o pomoc na kurzoch odbornej prípravy a iných činnostiach v oblasti budovania kapacít.

            UNODA sa podľa potreby bude usilovať o synergiu s činnosťami iných aktérov zúčastnených na vykonávaní rezolúcie BR OSN č. 1540(2004), regionálnymi centrami excelentnosti EÚ-CBRN, ako aj s inými programami v tejto oblasti, ktoré financuje Únia.
      2.3.   Výsledky opatrení

      Lepšie vykonávanie rezolúcie BR OSN č. 1540 (2004) prostredníctvom toho, že štáty prijmú dodatočné opatrenia zamerané na jej úplné vykonávanie; vypracovanie efektívnych a realistických národných akčných plánov alebo programov zameraných na vykonávanie kľúčových požiadaviek uvedenej rezolúcie; lepšie regionálne a subregionálne koordinované prístupy k vykonávaniu rezolúcie BR OSN č. 1540 (2004) a nadviazanie funkčných partnerstiev medzi účastníckymi štátmi a poskytovateľmi pomoci.
      Vyšší počet prvých správ od štátov, ktoré ešte majú predložiť svoju prvú národnú správu o vykonávaní rezolúcie BR OSN č. 1540 (2004).
      Väčšie zapojenie zástupcov priemyslu a občianskej spoločnosti do medzinárodného, regionálneho a vnútroštátneho úsilia o vykonávanie rezolúcie BR OSN č. 1540 (2004).
      Väčšia informovanosť verejnosti o význame plného vykonávania rezolúcie BR OSN č. 1540 (2004) a výsledkoch komplexných preskúmaní z roku 2009 a 2016.
      3.   PARTNERI V RÁMCI OPATRENÍ

      UNODA bude v úzkej spolupráci s výborom 1540 ďalej rozvíjať efektívne partnerstvá s príslušnými regionálnymi organizáciami, najmä s OBSE, Africkou úniou a Ligou arabských štátov, ako aj s centrami excelentnosti EU-CBRN, ktoré využívajú finančnú pomoc od Európskej komisie a vykonávajú sa v spolupráci so Spoločným výskumným centrom (JRC) a s Medziregionálnym výskumným inštitútom OSN pre trestnú činnosť a spravodlivosť (UNICRI).
      Pokiaľ ide o projekty v oblasti OBSE, UNODA uzavrie s OBSE dohodu týkajúcu sa prevodu finančných prostriedkov potrebných na realizáciu takýchto projektov, a tým sa v plnej miere využije memorandum o porozumení týkajúce sa spoločného vykonávania projektov zameraných na nešírenie zbraní hromadného ničenia, ktoré UNODA a sekretariát OBSE uzavreli v roku 2011.
      UNODA bude tiež udržiavať spoluprácu s ďalšími medzinárodnými organizáciami a agentúrami vrátane Medzinárodnej agentúry pre atómovú energiu (MAAE), Organizácie pre zákaz chemických zbraní (OPCW), Svetovej zdravotníckej organizácie (WHO), Organizácie Spojených národov pre výživu a poľnohospodárstvo (FAO) a Svetovej organizácie pre zdravie zvierat (OIE) s cieľom zabezpečiť účinné synergie a zamedziť duplicite.
      4.   INTERAKCIA S ÚSILÍM ÚNIE

      Na základe pravidelnej spätnej väzby od UNODA o jeho činnosti môže Únia rozhodnúť o doplnení tohto úsilia prostredníctvom cielenej diplomatickej činnosti zameranej na zvyšovanie informovanosti, pokiaľ ide o vykonávanie vnútroštátnych akčných plánov a predkladanie národných správ.
      5.   PRÍJEMCOVIA OPATRENÍ

                  —

                  štáty, štátni úradníci;

                  —

                  výbor 1540 a iné subjekty OSN;

                  —

                  medzinárodné, regionálne a subregionálne organizácie;

                  —

                  vlády a organizácie, ktoré poskytujú a prijímajú technickú pomoc podľa rezolúcie BR OSN č. 1540 (2004);

                  —

                  občianska spoločnosť a priemysel.

            6.   MIESTO

      Možné miesta stretnutí, pracovných seminárov a iných podujatí vyberie UNODA. Medzi kritériá na výber miesta konania bude patriť ochota a odhodlanie príslušného štátu v určitom regióne usporiadať dané podujatie. Konkrétne miesta, v ktorých sa uskutočnia návštevy krajiny alebo činnosti špecifické pre danú krajinu, budú závisieť od pozvania zainteresovaných štátov, a prípadne od rozhodnutí výboru 1540 v súlade s pracovným programom výboru.
      7.   DOBA TRVANIA

      Celková odhadovaná doba trvania projektu je 36 mesiacov.


title: Rozhodnutie Európskej centrálnej banky (EÚ) 2015/509 z 18. februára 2015 , ktorým sa zrušuje rozhodnutie ECB/2013/6 o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému, rozhodnutie ECB/2013/35 o dodatočných opatreniach týkajúcich sa refinančných operácií Eurosystému a akceptovateľnosti zábezpeky a články 1, 3 a 4 rozhodnutia ECB/2014/23 o úročení vkladov, zostatkov a prebytočných rezerv (ECB/2015/9)

text:
               2.4.2015

               SK

               Úradný vestník Európskej únie

               L 91/1

         ROZHODNUTIE EURÓPSKEJ CENTRÁLNEJ BANKY (EÚ) 2015/509
   z 18. februára 2015,
   ktorým sa zrušuje rozhodnutie ECB/2013/6 o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému, rozhodnutie ECB/2013/35 o dodatočných opatreniach týkajúcich sa refinančných operácií Eurosystému a akceptovateľnosti zábezpeky a články 1, 3 a 4 rozhodnutia ECB/2014/23 o úročení vkladov, zostatkov a prebytočných rezerv (ECB/2015/9)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku, článok 12.1 a článok 34.1 druhú zarážku,
   keďže:

               (1)

               V záujme jednoznačnosti a súladu a s cieľom zjednodušiť rámec Eurosystému pre zábezpeku sa povinnosti uvedené v rozhodnutiach ECB/2013/6 (1) a ECB/2013/35 (2) a v článku 1 rozhodnutia ECB/2014/23 (3) zahrnuli do usmernenia Európskej centrálnej banky (EÚ) 2015/510 (ECB/2014/60) (4), ktoré je základným právnym aktom týkajúcim sa nástrojov a postupov menovej politiky Eurosystému.

               (2)

               V záujme jednoznačnosti a súladu a s cieľom zjednodušiť právny rámec Eurosystému sa ustanovenia článku 3 rozhodnutia ECB/2014/23 zahrnuli do usmernenia ECB/2012/27 (5) a ustanovenia článku 4 rozhodnutia ECB/2014/23 sa zahrnuli do usmernenia ECB/2014/9 (6).

               (3)

               Rozhodnutia ECB/2013/6 a ECB/2013/35 a články 1, 3 a 4 rozhodnutia ECB/2014/23 by sa preto mali zrušiť,

         PRIJALA TOTO ROZHODNUTIE:
   Článok 1
   Zrušenie rozhodnutí ECB/2013/6 a ECB/2013/35 a článku 1 rozhodnutia ECB/2014/23
   1.   Rozhodnutia ECB/2013/6 a ECB/2013/35 sa týmto zrušujú.
   2.   Článok 1 rozhodnutia ECB/2014/23 sa týmto zrušuje.
   3.   Odkazy na zrušené rozhodnutia a článok uvedené v odsekoch 1 a 2 sa považujú za odkazy na usmernenie (EÚ) 2015/510 (ECB/2014/60).
   Článok 2
   Zrušenie článkov 3 a 4 rozhodnutia ECB/2014/23
   1.   Články 3 a 4 rozhodnutia ECB/2014/23 sa týmto zrušujú.
   2.   Odkazy na zrušený článok 3 rozhodnutia ECB/2014/23 sa považujú za odkazy na článok 12 ods. 5 prílohy II k usmerneniu ECB/2012/27.
   3.   Odkazy na zrušený článok 4 rozhodnutia ECB/2014/23 sa považujú za odkazy na článok 5 ods. 2 a 3 usmernenia ECB/2014/9.
   Článok 3
   Nadobudnutie účinnosti
   1.   Článok 1 tohto rozhodnutia nadobúda účinnosť 1. mája 2015.
   2.   Článok 2 tohto rozhodnutia nadobúda účinnosť dňom nasledujúcim po jeho uverejnení v Úradnom vestníku Európskej únie.

      Vo Frankfurte nad Mohanom 18. februára 2015

            Prezident ECB

         Mario DRAGHI

      (1)  Rozhodnutie ECB/2013/6 z 20. marca 2013 o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému (Ú. v. EÚ L 95, 5.4.2013, s. 22).

      (2)  Rozhodnutie ECB/2013/35 z 26. septembra 2013 o dodatočných opatreniach týkajúcich sa refinančných operácií Eurosystému a akceptovateľnosti zábezpeky (Ú. v. EÚ L 301, 12.11.2013, s. 6).

      (3)  Rozhodnutie ECB/2014/23 z 5. júna 2014 o úročení vkladov, zostatkov a prebytočných rezerv (Ú. v. EÚ L 168, 7.6.2014, s. 115).

      (4)  Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (pozri stranu 1 tohto úradného vestníka).

      (5)  Usmernenie ECB/2012/27 z 5. decembra 2012 o Transeurópskom automatizovanom expresnom systéme hrubého vyrovnania platieb v reálnom čase (TARGET2) (Ú. v. EÚ L 30, 30.1.2013, s. 1).

      (6)  Usmernenie ECB/2014/9 z 20. februára 2014 o domácich operáciách riadenia aktív a pasív zo strany národných centrálnych bánk (Ú. v. EÚ L 159, 28.5.2014, s. 56).


title: 2012/710/EÚ: Rozhodnutie Rady z  13. novembra 2012 o začatí automatizovanej výmeny daktyloskopických údajov s Estónskom

text:
               20.11.2012

               SK

               Úradný vestník Európskej únie

               L 321/61

         ROZHODNUTIE RADY
   z 13. novembra 2012
   o začatí automatizovanej výmeny daktyloskopických údajov s Estónskom
   (2012/710/EÚ)
   RADA EURÓPSKEJ ÚNIE,
   so zreteľom na rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (1), a najmä na jeho článok 25,
   so zreteľom na rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV (2), najmä na jeho článok 20 a kapitolu 4 prílohy,
   keďže:

               (1)

               Podľa Protokolu o prechodných ustanoveniach, ktorý je pripojený k Zmluve o Európskej únii, k Zmluve o fungovaní Európskej únie a k Zmluve o založení Európskeho spoločenstva pre atómovú energiu, sú právne účinky aktov inštitúcií, orgánov, úradov a agentúr Únie prijatých pred nadobudnutím platnosti Lisabonskej zmluvy zachované tak dlho, pokým sa tieto akty vykonávaním zmlúv nezrušia, nevyhlásia za neplatné alebo nezmenia a nedoplnia.

               (2)

               Z tohto dôvodu je článok 25 rozhodnutia 2008/615/SVV uplatniteľný a Rada musí jednomyseľne rozhodnúť o tom, či členské štáty vykonali ustanovenia kapitoly 6 uvedeného rozhodnutia.

               (3)

               V článku 20 rozhodnutia 2008/616/SVV sa stanovuje, že rozhodnutia uvedené v článku 25 ods. 2 rozhodnutia 2008/615/SVV sa majú prijať na základe hodnotiacej správy vypracovanej na základe dotazníka. Hodnotiaca správa má byť v prípade automatizovanej výmeny údajov v súlade s kapitolou 2 rozhodnutia 2008/615/SVV založená na hodnotiacej návšteve a skúšobnej prevádzke.

               (4)

               Podľa kapitoly 4 bodu 1.1 prílohy k rozhodnutiu 2008/616/SVV sa dotazník, ktorý pripravila príslušná pracovná skupina Rady, týka každej automatizovanej výmeny údajov a členský štát má naň odpovedať hneď ako bude presvedčený, že spĺňa predpoklady na výmenu údajov v príslušnej kategórii.

               (5)

               Estónsko vyplnilo dotazník o ochrane údajov a dotazník o výmene daktyloskopických údajov.

               (6)

               Estónsko úspešne uskutočnilo skúšobnú prevádzku spolu s Rakúskom.

               (7)

               V Estónsku sa uskutočnila hodnotiaca návšteva a správu o nej vypracoval rakúsky hodnotiaci tím, ktorý ju zaslal príslušnej pracovnej skupine Rady.

               (8)

               Celková hodnotiaca správa, v ktorej sa zhrnuli výsledky dotazníka, hodnotiacej návštevy a skúšobnej prevádzky výmeny daktyloskopických údajov, sa predložila Rade,

         PRIJALA TOTO ROZHODNUTIE:
   Článok 1
   Estónsko na účely automatizovaného vyhľadávania daktyloskopických údajov vykonalo v plnom rozsahu všeobecné ustanovenia o ochrane údajov uvedené v kapitole 6 rozhodnutia 2008/615/SVV a je oprávnené dostávať a poskytovať osobné údaje podľa článku 9 uvedeného rozhodnutia od dátumu nadobudnutia účinnosti tohto rozhodnutia.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 13. novembra 2012

            Za Radu

            predseda

         V. SHIARLY

      (1)  Ú. v. EÚ L 210, 6.8.2008, s. 1.

      (2)  Ú. v. EÚ L 210, 6.8.2008, s. 12.


title: Rozhodnutie Rady z 13. marca 1989 o uzavretí Druhého dodatkového protokolu k Dohode medzi Európskym hospodárskym spoločenstvom a Islandskou republikou v dôsledku pristúpenia Španielskeho kráľovstva a Portugalskej republiky k spoločenstvu

text:
Dôležité právne oznámenie

|

31989D0330

Úradný vestník L 136 , 19/05/1989 S. 0009 - 0009 Fínske špeciálne vydanie: Kapitola 2 Zväzok 7 S. 0037  Švédske špeciálne vydanie: Kapitola 2 Zväzok 7 S. 0037

		Rozhodnutie Radyz 13. marca 1989o uzavretí Druhého dodatkového protokolu k Dohode medzi Európskym hospodárskym spoločenstvom a Islandskou republikou v dôsledku pristúpenia Španielskeho kráľovstva a Portugalskej republiky k spoločenstvu(89/330/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva, najmä na jej článok 113,so zreteľom na odporúčanie Komisie,keďže podľa nariadenia (EHS) č. 839/88 [1] sa výber cla, ktoré spoločenstvo desiatich členských štátov uplatňuje na určité výrobky dovážané zo Španielska a Portugalska sa úplne pozastavil, keď úroveň tohto cla klesla na úroveň 2 % a menej;keďže je preto nevyhnutné uzavrieť Druhý dodatkový protokol k Dohode medzi Európskym hospodárskym spoločenstvom a Islandskou republikou [2], podpísanou v Bruseli 22. júla 1972, s cieľom stanoviť úplné pozastavenie uplatňovania cla na výrobky dovážané na Island zo Španielska, na ktoré sa vzťahuje táto dohoda, v prípadoch, keď úroveň tohto cla klesne na 2 % alebo menej,ROZHODLA TAKTO:Článok 1Druhý dodatkový protokol k Dohode medzi Európskym hospodárskym spoločenstvom a Islandskou republikou v dôsledku pristúpenia Španielskeho kráľovstva a Portugalskej republiky k Spoločenstvu sa týmto schvaľuje v mene Spoločenstva.Text protokolu je pripojený v rozhodnutí.Článok 2Predseda Rady predloží oznámenie, ktoré ustanovuje článok 3 protokolu [3].Článok 3Toto rozhodnutie nadobúda účinnosť v deň nasledujúci po dni jeho uverejnenia v Úradnom vestníku Európskych spoločenstiev.V Bruseli 13. marca 1989Za RadupredsedaC. Solchaga Catalan[1] Ú. v. ES L 87, 31. 3. 1988, s. 1.[2] Ú. v. ES L 301, 31. 12. 1972, s. 2.[3] Generálny sekretariát Rady uverejní deň nadobudnutia účinnosti protokolu v Úradnom vestníku Európskych spoločenstiev.--------------------------------------------------


title: 2006/611/ES: Rozhodnutie zástupcov vlád členských štátov, ktorí sa stretli na zasadnutí Rady z  10. apríla 2006 o predbežnom vykonávaní Internej dohody, ktorou sa mení a dopĺňa Interná dohoda z  18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES

text:
               9.9.2006

               SK

               Úradný vestník Európskej únie

               L 247/46

         ROZHODNUTIE ZÁSTUPCOV VLÁD ČLENSKÝCH ŠTÁTOV, KTORÍ SA STRETLI NA ZASADNUTÍ RADY
   z 10. apríla 2006
   o predbežnom vykonávaní Internej dohody, ktorou sa mení a dopĺňa Interná dohoda z 18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES
   (2006/611/ES)
   ZÁSTUPCOVIA VLÁD ČLENSKÝCH ŠTÁTOV EURÓPSKEHO SPOLOČENSTVA, KTORÍ SA STRETLI NA ZASADNUTÍ RADY,
   so zreteľom na Zmluvu o založení Európskeho spoločenstva,
   so zreteľom na Dohodu o partnerstve AKT – ES podpísanú v Cotonou (v Benine) 23. júna 2000 (ďalej len „dohoda AKT – ES“), zmenenú a doplnenú dohodou podpísanou v Luxemburgu 25. júna 2005 (ďalej len „dohoda, ktorou sa mení a dopĺňa dohoda AKT – ES“),
   so zreteľom na návrh Komisie,
   keďže:

               (1)

               V súlade s článkom 95 ods. 3 dohody AKT – ES Rada ministrov prijala 25. júna 2005 rozhodnutie č. 5/2005 (1) týkajúce sa prechodných opatrení uplatniteľných odo dňa podpisu. do dňa nadobudnutia platnosti revidovanej Dohody o partnerstve AKT – ES.

               (2)

               Prijatie týchto prechodných opatrení znamená, že väčšina ustanovení dohody, ktorou sa mení a dopĺňa dohoda AKT – ES, sa uplatňuje skôr s výnimkou požadovaných zmien a doplnení viacročného finančného rámca a ustanovení o boji proti terorizmu a spolupráci v boji proti šíreniu zbraní hromadného ničenia, ktoré sú podmienkou pre získanie finančných zdrojov podľa rozhodnutia Rady o dostupnosti finančných zdrojov.

               (3)

               Zástupcovia vlád členských štátov, ktorí sa stretli na zasadnutí Rady, sa dohodli na internej dohode, ktorou sa mení a dopĺňa interná dohoda z 18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES (ďalej len „dohoda, ktorou sa mení a dopĺňa interná dohoda“). Dohoda, ktorou sa mení a dopĺňa interná dohoda nemôže nadobudnúť platnosť, kým ju neschváli každý členský štát v súlade so svojimi vlastnými ústavnými požiadavkami.

               (4)

               V súlade s článkom 2 rozhodnutia Rady ministrov AKT – ES č. 5/2005 budú musieť členské štáty a Spoločenstvo, konajúc vo vlastnom mene, prijať vhodné opatrenia na vykonanie uvedeného rozhodnutia.

               (5)

               Preto s cieľom zaviesť postupy, ktoré majú členské štáty dodržiavať počas obdobia skoršieho vykonávania dohody, ktorou sa mení a dopĺňa dohoda AKT – ES, by sa malo prijať ustanovenie na predbežné vykonávanie dohody, ktorou sa mení a dopĺňa interná dohoda,

         ROZHODLI TAKTO:
   Článok 1
   Ustanovenia Internej dohody medzi zástupcami vlád členských štátov, ktorí sa stretli na zasadnutí Rady, ktorou sa mení a dopĺňa Interná dohoda z 18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES (ďalej len „dohoda, ktorou sa mení a dopĺňa interná dohoda“), sa predbežne vykonávajú od 25. júna 2005.
   Text dohody, ktorou sa mení a dopĺňa interná dohoda, je pripojený k tomuto rozhodnutiu.
   Článok 2
   Toto rozhodnutie nadobúda účinnosť v rovnakom čase ako prechodné opatrenia pre skoršie vykonávanie dohody, ktorou sa mení a dopĺňa dohoda AKT – ES.
   Zostáva v platnosti do nadobudnutia platnosti dohody, ktorou sa mení a dopĺňa interná dohoda.
   Článok 3
   Toto rozhodnutie sa uverejní v Úradnom vestníku Európskej únie.

      V Luxemburgu 10. apríla 2006

            V mene vlád členských štátov

            predsedníčka

         U. PLASSNIK

      (1)  Ú. v. EÚ L 287, 28.10.2005, s. 1.
    ---documentbreak---

               9.9.2006

               SK

               Úradný vestník Európskej únie

               L 247/48

         INTERNÁ DOHODA
   medzi zástupcami vlád členských štátov, ktorí sa stretli na zasadnutí Rady, ktorou sa mení a dopĺňa interná dohoda z 18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody o partnerstve AKT – ES
   ZÁSTUPCOVIA VLÁD ČLENSKÝCH ŠTÁTOV EURÓPSKEHO SPOLOČENSTVA, KTORÍ SA STRETLI NA ZASADNUTÍ RADY,
   SO ZRETEĽOM na Zmluvu o založení Európskeho spoločenstva,
   SO ZRETEĽOM na Dohodu o partnerstve AKT – ES podpísanú v Cotonou (v Benine) 23. júna 2000 (ďalej len „dohoda AKT – ES“),
   SO ZRETEĽOM na návrh Komisie,
   KEĎŽE:

               (1)

               Na základe rozhodnutia z 27. apríla 2004 poverila Rada Komisiu otvorením rokovaní so štátmi AKT s cieľom zmeniť a doplniť dohodu AKT – ES. Tieto rokovania boli ukončené v Bruseli 23. februára 2005. Dohoda, ktorou sa mení a dopĺňa dohoda AKT – ES bola podpísaná v Luxemburgu 25. júna 2005.

               (2)

               V dôsledku toho by sa mala zmeniť a doplniť interná dohoda medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES (1) (ďalej len „interná dohoda“).

               (3)

               Postupy stanovené v internej dohode musia byť zmenené a doplnené, aby zohľadnili zmeny článkov 96 a 97 stanovené v dohode, ktorou sa mení a dopĺňa dohoda AKT – ES. Aj tento postup by sa mal zmeniť a doplniť s cieľom zohľadniť nový článok 11b, ktorého odsek 1 predstavuje základný prvok dohody, ktorou sa mení a dopĺňa dohoda AKT – ES,

         SA DOHODLI TAKTO:
   Článok 1
   Interná dohoda medzi zástupcami vlád členských štátov, ktorí sa stretli na zasadnutí Rady, z 18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES sa mení a dopĺňa takto:

               1.

               Článok 3 sa nahrádza takto:
               „Článok 3
               Ak sa záležitosť týka otázok, v ktorých majú právomoci členské štáty, prijíma Rada pozíciu členských štátov k implementácii článkov 11b, 96 a 97 dohody AKT – ES, konajúc v súlade s postupom uvedeným v prílohe.
               Ak sa plánované opatrenia týkajú záležitostí, v ktorých majú právomoci členské štáty, môže Rada konať aj na základe iniciatívy členského štátu.“

               2.

               Článok 9 sa nahrádza takto:
               „Článok 9
               Táto dohoda je vyhotovená v jedinom origináli v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom a talianskom jazyku, pričom texty v každom z týchto dvadsiatich jazykov sú rovnako autentické a uložia sa v archívoch Generálneho sekretariátu Rady, ktorý pošle overenú kópiu každej z vlád signatárskych štátov.“

               3.

               Príloha sa nahrádza takto:

                  „PRÍLOHA

                              1.

                              Pred začatím konzultačného procesu stanoveného v článku 96 dohody AKT – ES Spoločenstvo a jeho členské štáty vyčerpajú všetky dostupné možnosti politického dialógu so štátom AKT podľa článku 8 dohody AKT – ES okrem mimoriadne naliehavých prípadov. Dialóg uvedený v článku 8 je systematický a formalizovaný v súlade s pravidlami stanovenými v článku 2 prílohy VII k dohode AKT – ES. Pokiaľ ide o dialóg vedený na vnútroštátnej, regionálnej a subregionálnej úrovni v prípade, ak sa do neho zapojí Spoločné parlamentné zhromaždenie, zastupujú ho obaja úradujúci predsedovia alebo ich určení nominanti.

                              2.

                              Ak sa na základe iniciatívy Komisie alebo členského štátu po vyčerpaní všetkých dostupných možností dialógu podľa článku 8 dohody AKT – ES Rada domnieva, že štát AKT neplní záväzok týkajúci sa jednej z nevyhnutných súčastí uvedených v článku 9 alebo 11b dohody AKT – ES alebo v závažných prípadoch korupcie, bude dotknutý štát AKT vyzvaný, pokiaľ to nie je mimoriadne naliehavé, na konzultácie v súlade s článkami 11b, 96 alebo 97 dohody AKT – ES.
                              Rada rozhodne kvalifikovanou väčšinou.
                              V rámci konzultácií zastupuje Spoločenstvo predsedníctvo Rady a Komisia, ktoré sa snažia zabezpečiť rovnosť na úrovni reprezentácie. Konzultácie sa zameriavajú na opatrenia, ktoré majú prijať príslušné strany a uskutočňujú sa v súlade s pravidlami stanovenými v prílohe VII dohody AKT – ES.

                              3.

                              Ak sa po uplynutí lehoty stanovenej pre konzultácie v článkoch 11b, 96 alebo 97 dohody AKT – ES a napriek všetkému úsiliu nenašlo riešenie alebo bezodkladne v prípade zvláštnej naliehavosti, alebo v prípade odmietnutia konzultácií môže Rada podľa týchto článkov na návrh Komisie kvalifikovanou väčšinou rozhodnúť o prijatí primeraných opatrení vrátane čiastočného pozastavenia. V prípade úplného pozastavenia vykonávania dohody AKT – ES vo vzťahu k dotknutému štátu AKT Rada rozhoduje jednomyseľne.
                              Tieto opatrenia zostávajú v platnosti dovtedy, kým Rada podľa príslušného postupu stanoveného v prvom pododseku nerozhodne o zmenách a doplneniach alebo zrušení skôr prijatých opatrení, prípadne počas lehoty uvedenej v rozhodnutí.
                              Na tento účel Rada pristúpi pravidelne a najmenej každých šesť mesiacov k preskúmaniu vyššie uvedených opatrení.
                              Predseda Rady oznámi dotknutému štátu AKT a Rade ministrov AKT – ES takto prijaté opatrenia predtým, ako nadobudnú platnosť.
                              Rozhodnutie Rady sa uverejní v Úradnom vestníku Európskej únie. Ak sú opatrenia prijaté bezodkladne, oznámenie o ich prijatí sa zašle štátu AKT a Rade ministrov AKT – ES súčasne s výzvou na konzultácie.

                              4.

                              Európsky parlament je bezodkladne a v plnej miere informovaný o akomkoľvek rozhodnutí prijatom podľa odsekov 2 a 3.“

         Článok 2
   Každý členský štát schvaľuje túto dohodu v súlade so svojimi vlastnými ústavnými požiadavkami. Vláda každého členského štátu oznámi Generálnemu sekretariátu Rady ukončenie postupov požadovaných na nadobudnutie platnosti tejto dohody.
   Pod podmienkou, že ustanovenia uvedené v prvom odseku boli splnené, nadobudne táto dohoda platnosť v rovnakom čase, ako dohoda, ktorou sa mení a dopĺňa dohoda AKT – ES (2). Dohoda platí počas trvania platnosti uvedenej dohody.

      Hecho en Luxemburgo, el diez de abril de dos mil seis.
      V Lucemburku dne desátého dubna dva tisíce šest.
      Udfærdiget i Luxembourg den tiende april to tusind og seks.
      Geschehen zu Luxemburg am zehnten April zweitausendsechs.
      Kahe tuhande kuuenda aasta aprillikuu kümnendal päeval Luxembourgis.
      'Εγινε στo Λουξεμβούργο, στις δέκα Απριλίου δύο χιλιάδες έξι.
      Done at Luxembourg on the tenth day of April in the year two thousand and six.
      Fait à Luxembourg, le dix avril deux mille six.
      Fatto a Lussemburgo, addì dieci aprile duemilasei.
      Luksemburgā, divtūkstoš sestā gada desmitajā aprīlī.
      Priimta du tūkstančiai šeštų metų balandžio dešimtą dieną Liuksemburge.
      Kelt Luxembourgban, a kettőezer hatodik év április tizedik napján.
      Magħmul fil-Lussemburgu, fl-għaxar jum ta' April tas-sena elfejn u sitta.
      Gedaan te Luxemburg, de tiende april tweeduizend zes.
      Sporządzono w Luksemburgu dnia dziesiątego kwietnia roku dwa tysiące szóstego.
      Feito no Luxemburgo, em dez de Abril de dois mil e seis.
      V Luxemburgu dňa desiateho apríla dvetisícšesť.
      V Luxembourgu, desetega aprila leta dva tisoč šest.
      Tehty Luxemburgissa kymmenentenä päivänä huhtikuuta vuonna kaksituhattakuusi.
      Som skedde i Luxemburg den tionde april tjugohundrasex.

         Pour le Royaume de Belgique
         Voor het Koninkrijk België
         Für das Königreich Belgien

         Cette signature engage également la Communauté française, la Communauté flamande, la Communauté germanophone, la Région wallone, la Région flamande et la Région de Bruxelles-Capitale.
         Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
         Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

         Za Českou republiku

         På Kongeriget Danmarks vegne

         Für die Bundesrepublik Deutschland

         Eesti Vabariigi nimel

         Για την Ελληνική Δημοκρατία

         Por el Reino de España

         Pour la République française

         Thar cheann Na hÉireann
         For Ireland

         Per la Repubblica italiana

         Για την Κυπριακή Δημοκρατία

         Latvijas Republikas vārdā

         Lietuvos Respublikos vardu

         Pour le Grand-Duché de Luxembourg

         A Magyar Köztársaság részéről

         Għar-Repubblika ta' Malta

         Voor het Koninkrijk der Nederlanden

         Für die Republik Österreich

         W imieniu Rzeczypospolitej Polskiej

         Pela República Portuguesa

         Za Republiko Slovenijo

         Za Slovenskú republiku

         Suomen tasavallan puolesta
         För Republiken Finland

         För Konungariket Sverige

         For the United Kingdom of Great Britain and Northern Ireland

      (1)  Ú. v. ES L 317, 15.12.2000, s. 376.

      (2)  Dátum nadobudnutia platnosti tejto dohody uverejní Generálny sekretariát Rady v Úradnom vestníku Európskej únie.


title: Rozhodnutie Rady (SZBP) 2016/2112 z 1. decembra 2016, ktorým sa mení rozhodnutie 2014/401/SZBP o Satelitnom stredisku Európskej únie

text:
               2.12.2016

               SK

               Úradný vestník Európskej únie

               L 327/78

         ROZHODNUTIE RADY (SZBP) 2016/2112
   z 1. decembra 2016,
   ktorým sa mení rozhodnutie 2014/401/SZBP o Satelitnom stredisku Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 26. júna 2014 prijala rozhodnutie 2014/401/SZBP (1) o Satelitnom stredisku Európskej únie a zrušení jednotnej akcie 2001/555/SZBP o zriadení Satelitného strediska Európskej únie.

               (2)

               Správna rada Satelitného strediska Európskej únie (ďalej len „SATCEN“) by mala mať možnosť prizvať odborníkov z relevantných štátov, medzinárodných organizácií, orgánov a subjektov na niektoré zo svojich zasadnutí, aby jej poskytli informácie o konkrétnych témach.

               (3)

               SATCEN by malo byť zodpovedné za vykonávanie medzinárodných dohôd uzavretých Úniou v oblasti spoločnej zahraničnej a bezpečnostnej politiky v súvislosti s činnosťami SATCEN-u.

               (4)

               Rozhodnutie 2014/401/SZBP by sa malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2014/401/SZBP sa mení takto:

               1.

               V článku 6 sa odsek 4 nahrádza takto:
               „4.   Riaditeľ SATCEN-u alebo zástupca riaditeľa sa spravidla zúčastňujú zasadnutí správnej rady. Predseda Vojenského výboru Európskej únie, generálny riaditeľ Vojenského štábu Európskej únie a civilný veliteľ operácií Európskej únie sa takisto môžu zúčastňovať zasadnutí správnej rady. Zasadnutí správnej rady sa tiež môžu na jej pozvanie zúčastňovať zástupcovia relevantných inštitúcií, agentúr, orgánov a subjektov Únie, ako aj zástupcovia tretích štátov, medzinárodných organizácií a subjektov, aby poskytli informácie v súvislosti s jednotlivými bodmi programu.“.

               2.

               V článku 20 sa za odsek 2 vkladá tento odsek:
               „2a.   ATCEN je po schválení správnou radou zodpovedné za vykonávanie medzinárodných dohôd uzavretých Úniou v oblasti spoločnej zahraničnej a bezpečnostnej politiky, pokiaľ súvisia s činnosťami SATCEN-u.“

         Článok 2
   Toto rozhodnutie nadobúda účinnosť dňom jeho prijatia.

      V Bruseli 1. decembra 2016

            Za Radu

            predseda

         A. ÉRSEK

      (1)  Rozhodnutie Rady 2014/401/SZBP z 26. júna 2014 o Satelitnom stredisku Európskej únie a zrušení jednotnej akcie 2001/555/SZBP o zriadení Satelitného strediska Európskej únie (Ú. v. EÚ L 188, 27.6.2014, s. 73).


title: Rozhodnutie Rady 2011/764/SZBP z  28. novembra 2011 , ktorým sa zrušuje rozhodnutie 2011/210/SZBP o vojenskej operácii Európskej únie na podporu operácií humanitárnej pomoci v reakcii na krízovú situáciu v Líbyi (EUFOR Libya)

text:
               29.11.2011

               SK

               Úradný vestník Európskej únie

               L 314/35

         ROZHODNUTIE RADY 2011/764/SZBP
   z 28. novembra 2011,
   ktorým sa zrušuje rozhodnutie 2011/210/SZBP o vojenskej operácii Európskej únie na podporu operácií humanitárnej pomoci v reakcii na krízovú situáciu v Líbyi (EUFOR Libya)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 1. apríla 2011 prijala rozhodnutie 2011/210/SZBP (1).

               (2)

               Veliteľ operácie Európskej únie oznámil listom z 27. októbra 2011 uzatvorenie operačného štábu k 10. novembru 2011. Rozhodnutie 2011/210/SZBP by sa preto malo zrušiť podľa jeho článku 13 ods. 3 s účinnosťou od 10. novembru 2011.

               (3)

               Rozhodnutie Rady 2008/975/SZBP z 18. decembra 2008, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (ATHENA) (2), určuje postupy auditu a predkladania účtov operácie,

         PRIJALA TOTO ROZHODNUTIE:
   Článok 1
   Rozhodnutie 2011/210/SZBP sa týmto zrušuje s účinnosťou od 10. novembra 2011. Týmto zrušením nie sú dotknuté postupy ustanovené v rozhodnutí 2008/975/SZBP, pokiaľ ide o audit a predkladanie účtov operácie.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 28. novembra 2011

            Za Radu

            predsednička

         K. SZUMILAS

      (1)  Ú. v. EÚ L 89, 5.4.2011, s. 17.

      (2)  Ú. v. EÚ L 345, 23.12.2008, s. 96.


title: 2012/683/EÚ: Rozhodnutie Európskeho parlamentu a Rady z  25. októbra 2012 o použití Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/019 ES/Galicia Metal, Španielsko)

text:
               7.11.2012

               SK

               Úradný vestník Európskej únie

               L 307/77

         ROZHODNUTIE EURÓPSKEHO PARLAMENTU A RADY
   z 25. októbra 2012
   o použití Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/019 ES/Galicia Metal, Španielsko)
   (2012/683/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní do trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009 do 30. decembra 2011, aby zahŕňal podporu pre pracovníkov, ktorí boli prepustení v priamej súvislosti s celosvetovou finančnou a hospodárskou krízou.

               (3)

               Medziinštitucionálna dohoda zo 17. mája 2006 umožňuje použitie EGF v rámci ročného stropu vo výške 500 miliónov EUR.

               (4)

               Španielsko predložilo 28. decembra 2011 žiadosť o uvoľnenie prostriedkov z EGF v súvislosti s prepustením 878 zamestnancov z 35 podnikov, ktorých činnosť patrí podľa klasifikácie NACE Rev. 2 do divízie 25 (Výroba hotových kovových výrobkov okrem strojov a zariadení) a ktoré pôsobia v regióne NUTS II Galícia (ES11), a túto žiadosť doplnilo do 28. mája 2012 o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 2 029 235 EUR.

               (5)

               Z EGF by sa preto mali uvoľniť prostriedky s cieľom poskytnúť finančný príspevok v súvislosti so žiadosťou Španielska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2012 sa použije Európsky fond na prispôsobenie sa globalizácii s cieľom poskytnúť sumu vo výške 2 029 235 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 25. októbra 2012

            Za Európsky parlament

            predseda

         M. SCHULZ

            Za Radu

            predseda

         A. D. MAVROYIANNIS

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.